सरुवा, बढुवा र नियुक्तिले सरकारको रूप निर्धारण गर्छ, आमनागरिकले यस्ता गतिविधिलाई शासकीय वृत्तमा बस्नेहरूको छविसँग जोडेर हेरेका हुन्छन् । त्यसैले सरकार सरुवा, बढुवामा मात्र होइन, राजनीतिक नियुक्तिमा पनि पारदर्शी र जनउत्तरदायी बन्न जरुरी छ । आफूले नियुक्त गर्न मिल्ने पदहरूमा सम्भव भएसम्म प्रतिस्पर्धाबाट छान्ने परिपाटी बसाल्नुपर्छ । पारदर्शी ढंगले प्रतिस्पर्धाबाट नियुक्ति गर्दा योग्यतम् व्यक्तिहरूले स्थान पाउँछन् र गुणशक्तिमा आधारित शासन पद्धति स्थापित हुन्छ ।
